L’affar cun la passiun dal rimnar

David Spinnler

Purtrets da Van Gogh, vestgids da Lady Di e da tuttas sorts auters objects prezius, quai èn chaussas che vegnan collecziunadas ord passiun. Pli rar ch’in object è, pli tschertgà ch’el daventa sin aucziuns: Quel che porscha il meglier pretsch è il nov possessur. Christie’s da Londra è ina chasa d’aucziun cun renum mundial. L’uman è in rimnader da natira ennà e quella tenuta vul Christie’s salvar e trair a niz sin tut il mund. PUNTS ha visità la filiala da Christie’s a Turitg.

Tras la porta massiva da lain stgir cun tavlas d'aur che inditgeschan la firma Christie's entran ins en in ambient rosa, discret e nobel, sut temprà d'in indriz climatic. "Christie's è il numer 1 da las chasas d'aucziun sin il mund e lavura en il top segment. Quai vul dir che nus intermediain be objects da gronda valur ed impurtanza. Nus organisain ca. 2,5 aucziuns per di sin tut ils tschintg continents," di Claudia Steinfels che è administration manager per Christie's a Turitg. Sche insatgi vul vender sia maisina da notg u la vaschella da nona è el/ella tar Christie's a la faussa adressa. Christie's è in affar da tradiziun englais dapi che James Christie ha realisà sia emprima aucziun l'onn 1766 a Londra PalI Mall. Oz ha Christie's experts en ca. 80 domenas: Interessant è tut quai che vegn collecziunà! Da teddies sur vin, autos, egliers dad Elton John enfin a Van Gogh po tut daventar custaivel sch’i dat avunda fanatics che collecziuneschan quella rauba. Christie's ha ses sez principal a Londra e daspera filialas prominentas p. ex. a New York u Los Angeles. Plinavant datti filialas da Christie's sin tut il mund.

Ils Svizzers èn rimnaders tissientads cun raps avunda
En Svizra è Christie's preschent a Genevra, Turitg, Lugano e cun aucziuns da cliniez in favrer era a San Murezzan. A Turitg vegnan fatgas aucziuns cun objects d'art svizra ed a Genevra cun cliniez ed uras. Art internaziunal vegn purschì plitost a New York. 2/3 dals objects che vegnan preschentads a las aucziuns obtegnan pretschs tranter 5'000 e 25'000 francs. II rest èn objects spezials che vegnan per part vendids per summas astronomicas. II record tar ina aucziun a Turitg 1996 per in purtret da Ferdinand Hodler era in pretsch da 3,334 milliuns francs. 

Ins pudess crair che ils clients da Christie's - quels che cumpran u offran insatge - èn be milliunaris. Claudia Steinfels di però ch'ins na po betg classifitgar ils clients uschia: "I dependa tge che la glieud collecziunescha. In che è fanatic da vin ha in auter caracter che in che collecziunescha teddies. Ils rimnaders èn ina massa fitg eterogena. Ins po rimnar insatge che na custa oz betg bler e vegn ad esser fitg custaivel en ventg onns. En Svizra datti però blera glieud bainstanta e quai è in impurtant factur per Christie's Turitg." Ils motivs per rimnar èn fitg differents: plaschair, prestige, ma era in savair professiunal en ina sparta. Tenor dunna Steinfels èn ils umans da natira ennà chatschadurs e rimnaders. Quai s'exprima spezialmain tar aucziuns. "Surtut ils Svizzers èn rimnaders passiunads! Ed els han in bun egl: Sch'els cumpran in Renoir, lura cumpran els in bun Renoir e na simplamain in Renoir mediocher mo per avair in Renoir."
Sco impiegada da Christie's n'è Claudia Steinfels betg interessada vi da raps u vi da summas astronomicas. Ella sco istoricra d'art è interessada en emprima lingia vi dals objects d'art che vegnan intermediads tras Christie's dad intgin che vul vender tar quel che paja il meglier pretsch. Ins sto avair ina relaziun cun l’art e plaschair vi dal contact cun persunas interessadas che collecziuneschan purtrets u autras chaussas. Ils raps ston avair ils auters.